
Tieslietu ministrijai

Par VDK darbiniekiem un informatoriem
likumos  noteiktajiem ierobežojumiem

	Aizsardzības ministrija (turpmāk-AM) ir saņēmusi 01.02.2024. Tieslietu ministrijas (turpmāk- TM) vēstuli “Par VDK darbiniekiem un informatoriem likumos” (Nr. 1-12/355), kurā tā lūdz sniegt izvērtējumu par AM kompetencē esošajiem tiesību aktiem, kuros tiek noteikti ierobežojumiem VDK darbiniekiem un informatoriem. Cita starpā TM norāda, ka izvertējums ir nepieciešams, lai sagatavotu visaptverošu informatīvu ziņojumu par noteikto ierobežojumu turpmāko saglabāšanu.
	Līdz ar to AM savas kompetences ietvaros sniedz šādu viedokli:
1. Militārā dienesta likums
Atbilstoši Militārā dienesta likuma (turpmāk – MDL) 16.panta otrās daļas 6.punktam un 64.panta ceturtās daļas otrajam punktam militārajā dienestā nevar iesaukt un nevar pieņemt Latvijas pilsoni, kas ir vai ir bijis PSRS, Latvijas PSR vai kādas ārvalsts drošības dienesta, izlūkdienesta vai pretizlūkošanas dienesta štata vai ārštata darbinieks, aģents, rezidents vai konspiratīvā dzīvokļa turētājs. Šī norma MDL ir iekļauta kopš tā stāšanās spēkā, t.i., kopš 01.07.2002. AM ieskatā šī norma ir saglabājama, ņemot vērā turpmāk minētos apstākļus.
Militārā dienesta tiesiskais regulējums interpretējams, ņemot vērā šā dienesta lomu valsts funkcijas – valsts aizsardzības – nodrošināšanā.[footnoteRef:1] Savukārt MDL noteiktais ierobežojums ir vērtējams nevis kā ierobežojums personas tiesībām uz nodarbošanos, bet gan kā ierobežojums, kas noteikts publiski tiesiskajās attiecībās, lai nodrošinātu pienācīgu valsts dienestu.[footnoteRef:2] Militārais dienests ir valsts dienesta veids valsts aizsardzības jomā, kuru pilda karavīrs.[footnoteRef:3] Pildot militāro dienestu, karavīrs ir īpašā valsts pakļautībā.[footnoteRef:4] [1:  Augstākās tiesas Senāta 2012. gada 4. jūnija spriedums lietā Nr. SKA-138/2012, 10., 12.-13. punkts. No: Danovskis E. Tiesu prakse lietās par valsts dienestu (2007.-2013.). Rīga: Latvijas Republikas Augstākā tiesa, 2013. Pieejams: http://at.gov.lv/files/uploads/files/6_Judikatura/Tiesu_prakses_apkopojumi/Valsts_dienests_tiesu_prakses_apkopojums_30102013.doc]  [2:  Latvijas Satversmes tiesas spriedums 2006.gada 11.aprīļa lietā Nr.2005-24-01, 8.punkts.]  [3:  Militārā dienesta likums.  Latvijas Vēstnesis, 91, 18.06.2002., 2.pants.]  [4:  Danovskis E. Tiesu prakse lietās par valsts dienestu (2007.-2013.). Rīga: Latvijas Republikas Augstākā tiesa, 2013. Pieejams: http://at.gov.lv/files/uploads/files/6_Judikatura/Tiesu_prakses_apkopojumi/Valsts_dienests_tiesu_prakses_apkopojums_30102013.doc] 

Valsts aizsardzība ir būtiska valsts suverēnās varas joma, un no šīs funkcijas efektīvas izpildes ir atkarīga demokrātiskas valsts iekārtas aizsardzība un sabiedrības drošība.[footnoteRef:5] Krievijas īstenotā neizprovocētā un pilna mēroga militārā agresija pret Ukrainu, kara noziegumi, prettiesiskā atsevišķu Ukrainas teritoriju aneksija, kā arī, draudu izteikšana starptautiskai sabiedrībai par masu iznīcināšanas ieroču izmantošanu, kodolkatastrofas izraisīšanu ir padziļinājusi esošos drošības un stabilitātes izaicinājumus un radījusi jaunus draudus. Draudi nacionālajai drošībai ir saistīti ar situācijas attīstību starptautiskajā drošības vidē, t.sk. Latvijā.[footnoteRef:6]  [5:  Latvijas Republikas Satversmes tiesas spriedums 2023.gada 18.oktobra lietā Nr. 2022-33-01.]  [6:  Par Nacionālās drošības koncepcijas apstiprināšanu Latvijas Vēstnesis, 189, 29.09.2023.] 

AM jau 2019.gadā, gatavojot viedokli par VDK darbiniekiem un informatoriem likumos noteikto ierobežojumu nepieciešamību un pamatotību, norādīja, ka: “..Ir būtiski, lai valsts dienestā nedienētu (un aizsardzības resora gadījumā – arī nestrādātu) personas, kuras ir sadarbojušās vai joprojām sadarbojas ar izlūkošanas vai pretizlūkošanas dienestiem kā to štata vai ārštata darbinieki, aģenti, rezidenti vai konspiratīvā dzīvokļa (segorganizācijas jebkurā tās formā) turētāji, jo tas būtu pretrunā nacionālās drošības interesēm...”.[footnoteRef:7] Šī nostāja vēl joprojām ir aktuāla. Respektīvi, Krievijas agresīvā politika reģionālā un starptautiskā līmenī, tostarp uzsāktais karš pret Ukrainu, kā arī kiberuzbrukumi un dezinformācijas kampaņas, kas vērstas pret NATO un ES valstīm rada lielākus riskus Latvijas iekšējai drošībai un konstitucionālajai iekārtai.[footnoteRef:8]  [7: Informatīvais ziņojums par bijušajiem VDK darbiniekiem un informatoriem likumos noteikto ierobežojumu nepieciešamību un pamatotību. Pieejams: https://tap.mk.gov.lv/doc/2019_08/TMZin_100419_VDK.747.DOC ]  [8:  Par Nacionālās drošības koncepcijas apstiprināšanu Latvijas Vēstnesis, 189, 29.09.2023.] 

Savukārt no Satversmes tiesu prakses izriet, ka situācijā, kad saduras personas tiesības un valsts drošības intereses, prioritāte ir dodama valsts drošības interesēm.[footnoteRef:9] Kā arī no Latvijas Republikas Satversmes 101. panta tvēruma izriet, ka tiesības piedalīties valsts un pašvaldību darbībā nav absolūtas, bet gan ietver nosacījumu – „likumā paredzētajā veidā.”[footnoteRef:10] Līdz ar to valstij ir tiesības noteikt likumā paredzētos ierobežojumus. Jau 2004.gadā ECT lietā “Tatjana Ždanoka pret Latviju” norādīja, ka valstij ir rīcības brīvība noteikt ierobežojumus ar šādiem leģitīmiem mērķiem: valsts neatkarības, demokrātiskās sistēmas un valsts drošības aizsardzība.[footnoteRef:11] Ierobežojumu uzlikšana iepriekšējā totalitārā režīma piekritēju tiesībām ir samērīgs leģitīmajam mērķim. Tai skaitā mērķim stiprināt uzticību demokrātiskajām institūcijā. [9:  Latvijas Satversmes tiesas spriedums 2006.gada 11.aprīļa lietā Nr.2005-24-01,3.punkts.]  [10:  Latvijas Satversmes tiesas spriedums 2006. gada 15. jūnijā lietā Nr. 2005-13-0106.]  [11:  Eiropas Cilvēktiesību tiesas Pirmā departamenta spriedums. Lietā “Tatjana Ždanoka pret Latviju”  15.07.2004., Nr. 111, Latvijas vēstnesis] 

Visbeidzot, piemērs bijušā totalitārā režīma atbalstītāju neparedzamajām vai pat bīstamajām sekām ir to dalība demokrātiskā institūcijās, piemēram Eiropas Savienības Parlamentā (Tatjanas Ždanokas piemērs). Šī persona, kas bija Latvijas Komunistiskās partijas biedre, pēc Latvijas žurnālistu veiktajiem pētījumiem, iespējams ir sadarbojusies ar Krievijas Federācijas Federālo drošības dienestu.[footnoteRef:12]   [12:  Federal Security Service  https://www.britannica.com/topic/Federal-Security-Service ] 

2. Latvijas Republikas Zemessardzes likums
Saskaņā ar Latvijas Republikas Zemessardzes likuma (turpmāk - ZS likums) 14. panta ceturtās daļas 5. punktu par zemessargu nevar būt persona, kura ir bijusi PSRS, Latvijas PSR, ir vai ir bijusi kādas ārvalsts drošības dienesta, izlūkdienesta vai pretizlūkošanas dienesta štata vai ārštata darbinieks, aģents, rezidents vai konspiratīvā dzīvokļa turētājs. Šī norma ZS likumā ir iekļauta kopš tā stāšanās spēkā, t.i. kopš 01.09.2012. AM ieskatā  šis aizliegums arī ir saglabājams ZS likumā, ņemot vērā iepriekš minētos apsvērumus par identiskiem ierobežojumiem MDL.
 

Valsts sekretāra p.i.	Rolands Heniņš

